AlexejDobrolubov/national_council_slovak_2010 huggingface dataset:
12. schôdza NR SR - 5.deň - B. popoludní
Dátum: 2020-09-23
Poslanec: Drábiková, Lucia (OĽANO)
Druh vystúpenia: Vystúpenie v rozprave

172. Vážení kolegovia, vážené kolegyne, vážený pán Richter, chcela by som trošku veci napraviť na pravú mieru. Poslanecký prieskum som iniciovala vo výbore pre sociálne veci práve z dôvodu mnohých podnetov, ktoré sa, samozrejme, množili v období riešenia pandémie koronavírusu. Počas poslaneckého prieskumu sme si podrobne vypočuli, akým spôsobom ústredie Sociálnej poisťovne funguje. Boli nám zodpovedané otázky, v tomto nič nenamietam. Takisto znovu vyjadrujem jedno veľké ďakujem, podobne ako vy, všetkým zamestnancom Sociálnej poisťovne, či sa to týka manažmentu, alebo ľudí, ktorí zvládali tento šialený nápor, ktorý počas pandémie bol. Poslanecký prieskum preukázal jednu vec, ktorá by už teraz v súčasnom 21. storočí nemala takto fungovať. A to bola práve tá nedostatočná informatizácia, prepojenosť systémov, ktoré spôsobovali to, že mnohé pracovníčky museli podnety od občanov sťahovať z jedného softvéru, prepisovať ručne a vkladať do ďalšieho softvéru. Takisto vieme o tom, že mnohé databázy nie sú dostupné a mnohé otázky neboli zodpovedané, pretože jednoducho tá dostupnosť tých databáz nie je taká, aká by v súčasnej dobe mala byť. Tieto naše nálezy však neboli podnetom len na to, ako ste to zinterpretovali, na odvolanie bývalého pána generálneho riaditeľa. Tieto podnety boli v podstate výsledkom poslaneckého prieskumu, ktorý hovoril o tom, že Sociálna poisťovňa to zvládala tak, ako to vedela zvládať. Na druhej strane tento stav čosi vypovedá o tom, akým spôsobom Sociálna poisťovňa bola dlhé roky riadená. Ja sa veľmi teším tým výsledkom, ktoré ste tu interpretoval, že nám tu klesla nezamestnanosť a tým pádom sa zvýšili odvody. To je výborný výsledok a bola by som veľmi rada, ak by naozaj ten hospodársky výsledok bol taký, čo najlepší aj napriek tej pretrvávajúcej koronakríze. Sociálna poisťovňa je nesmierne dôležitou inštitúciou, ktorá slúži všetkým obyvateľom Slovenska a má množstvo úloh, ktoré sú veľmi komplexné a zasahujú naozaj mnohé oblasti. Preto jej vedením musí byť poverený človek, ktorý sa tomu bude dokázať venovať na plný úväzok, čo v prípade súbehu práce poslanca Národnej rady a generálneho riaditeľa podľa mňa nie je možné. Odvolanie generálneho riaditeľa bolo v rukách ministra, k tomu sa ja nebudem vyjadrovať, bolo to odkomunikované. Čo sa týka nášho poslaneckého prieskumu, v blízkych dňoch ho ukončíme, podáme správu, len som chcela tieto veci dať na pravú mieru. Ďakujem.
12. schôdza NR SR - 3.deň - A. dopoludnia
Dátum: 2020-09-18
Poslanec: Drábiková, Lucia (OĽANO)
Druh vystúpenia: Vystúpenie v rozprave

74. Vážený pán predsedajúci, vážené kolegyne, vážení kolegovia, chcem sa prihovoriť za tento návrh zákona, ktorý spolu s Jankom Herákom predkladáme. Deti v detských domovoch sú naozaj mimoriadne zraniteľnou skupinou a práve táto zraniteľná skupina vyžaduje naozaj sociálnu pomoc od štátu a veľmi dôležitý je faktor tej kontinuity, tej kontinuálnej pomoci. Vo svojej praxi som sa naozaj často stretávala s ľuďmi, ktorí vyšli z detských domov alebo z profesionálnych rodín a možno v tej prvotnej eufórii po tom odchode z toho detského domova sa snažili postaviť na vlastné nohy a častokrát, žiaľ, aj padli. Skupina ľudí, skupina detí, alebo teda mladých dospelých, ktorí vyrastajú v detskom domove, je veľmi zraniteľná aj z hľadiska toho, že tam absentuje nejaké to rodinné zázemie. Častokrát tie pracovné návyky a vôbec pohľad na to, ako hospodáriť s financiami a tak ďalej, nie sú, nie sú pripravení jednoducho častokrát prevziať ten život do vlastných rúk a potom sa veľmi často stávajú ľuďmi bez domova. A toto je veľmi, veľmi taká náročná situácia. Pretože častokrát potom títo ľudia sú vlastne klientami charít a rôznych organizácií, ktoré sa im snažia nejakým spôsobom pomáhať. Mojou mienkou je, že oveľa lepšie je takýmto veciam predchádzať a podať im pomocnú roku aj takýmito nástrojmi, ktoré vlastne prinášame v tomto navrhovanom, v tejto navrhovanej novele, aby naozaj bola možnosť vytvoriť im tie úspory a preklenúť vlastne to obdobie, kedy sa učia fungovať samostatne. Je to jeden z krokov a som presvedčená o tom, že by tých krokov malo byť určite viacej v rámci tejto pomoci. A takisto veľmi bude dobré, ak budú mať ako keby dlhšiu dobu na takého rozmyslenie, lebo mnohí títo mladí ľudia si možno ani nechcú najprv dokončiť tú strednú školu alebo jednoducho chcú, chcú už sa postaviť na svoje nohy a potom si to rozmyslia. Možno by chceli na sebe popracovať, ale chýba im to zázemie a sú nútení vlastne zarábať si a postarať sa o to bývanie. Častokrát som sa v praxi stretávala s tým, že práve odchovanci detských domovov naozaj prešli na taký spôsob života, ktorý mali podobný možno aj ich rodičia. Ono sa to generačne prenáša. A myslím si, že dobre nastavená sociálna politika a prevencia by mohla pomôcť v tom, aby sa tento generačný prenos neuskutočňoval a aby sme ich pomohli vlastne zmeniť, zmeniť to nastavenie, aby z nich nebola ďalšia, ďalšia generácia ľudí, ktorí žijú po ubytovniach, a možno tie svoje deti, tiež nebudú sa vedieť o ne postarať či už zo sociálnych, alebo iných dôvodov. Takže vás chcem poprosiť, milé kolegyne, milí kolegovia, o podporu tohto zákona, pretože ide naozaj o veľmi zraniteľnú skupinu. Ďakujem.
10. schôdza NR SR - 1.deň - B. popoludní
Dátum: 2020-07-23
Poslanec: Drábiková, Lucia (OĽANO)
Druh vystúpenia: Vystúpenie s faktickou poznámkou

162. Ďakujem, Edo, za tvoj príhovor. Chcem povedať, že som hrdá na túto vládu a som hrdá aj na premiéra, aj na ostatných ministrov. Nie som hrdá na túto kauzu, ktorú teraz riešime, ale oceňujem postoj, ktorý zaujal aj náš premiér, aj ostatní. Chcem povedať takú vec, odkedy sme nastúpili do parlamentu a odkedy nastúpili ministri do vlády, vidím naozaj veľkú spoluprácu a veľkú snahu operatívne reagovať na situáciu, v ktorej sme sa ocitli. Roky som pôsobila v sociálnej oblasti, a to, čo bolo charakteristické pre túto krajinu za posledné roky, kedy ste vládli vy v opozícii, bolo to, že sa veci nedajú a že veci nejdú. Typické bolo to, že ľudia prestali veriť v štát, pretože nedokázal stavať diaľnice, pretože nedokázal zabezpečiť dostupné bývanie pre ľudí, pretože nedokázal zabezpečiť podmienky pre ľudí, ktorí mali potenciál a odišli potom do zahraničia. Veľmi sme na tom strácali celé roky. Prestali sme veriť v súdnictvo, môžu o tom svedčiť mnohé rodiny, ktoré po rozvodoch sa naťahujú o svoje deti aj vinou súdov, aj vinou úplatných advokátov. A nikto si s tým akosi nevedel poradiť. Môžem hovoriť o tom, že sociálna politika je spájaná v asociáciách najmä s pojmami ako sociálne podniky, čo je skôr ako keby urážka, pretože tak sa to tu robilo, alebo s pojmom Čistý deň. Sociálna politika sa tu robila systémom ad hoc, boli sme vnímaní ako projektová krajina. Je veľmi ťažké túto krajinu postaviť na nohy a ja sa veľmi teším, že sme súčasťou toho, a vidím to, že my tu nečakáme, ale my sme vyhrnuli rukávy všetci a chcem za to poďakovať a verím, že naozaj Slovensko bude krajinou, kde sa bude dobre žiť a kde budú zabezpečené podmienky aj pre vše... (Prerušenie vystúpenia časomerom.)
10. schôdza NR SR - 1.deň - B. popoludní
Dátum: 2020-07-23
Poslanec: Drábiková, Lucia (OĽANO)
Druh vystúpenia: Vystúpenie s faktickou poznámkou

76. Vážený pán Blanár, ja len chcem vám tak poďakovať za tú dojemnú starosť o nás poslancov, aby sme neboli oklamaní. Myslím, že niet sa čoho obávať, skôr si myslím, že oklamaní boli mnohí iní. Jednu takú vec by som vám chcela povedať, nepočúvate. Vyčítate Igorovi Matovičovi, že si privlastňuje niečo, čo nie je jeho, že niečo vyjednal sám. Igor Matovič vo svojom príhovore spomínal rokovania v Bruseli a spomínal a vyjadril vďačnosť aj celému svojmu tímu, ktorý tam s ním bol a ktorý s ním operatívne preberal všetky aspekty dohadovaných možností pomoci. Čiže táto, táto vaša poznámka možno vyplývala z toho, že ste ho poriadne nepočúval, čo hovoril. Ale toto mám pocit, že to tu tak viacej bolo počuť z úst vašich poslancov, poslancov SMER-u a poslancov HLAS-u, že nepočúvate poriadne, čo sa hovorí. Chcem dať do pozornosti takú jednu vec, ktorá tu už bola spomenutá, včera zasadal súd v Banskej Bystrici kvôli CT-čku v nemocnici v Trstenej a v Liptovskom Mikuláši a bol vynesený rozsudok. Šéf obstarávania dostal natvrdo sedem rokov a 500-tisíc eur musí zaplatiť. Už to tu bolo spomenuté, ale je to už rozsudok a je to niečo, čo je fakt, nie sú to žiadne domnienky. Domnienkami nie je ani to, že Slovensko bola krajina, ktorá mala tretie najhoršie čerpanie eurofondov. Bola tu byrokracia, zlé nastavenie výziev. Vyčerpali sme iba 32 % eurofondov. V rokoch 2007 až 2013 sme museli vrátiť 997 mil. eur a z toho 599 mil. bolo chybou štátu. Ten štát bol vo vašich rukách. Ako ste tento štát riadili, ako vyzerá informatizácia slovenskej spoločnosti, ako vyzerajú informačné systémy v Sociálnej poisťovni, ktorá naozaj zasahuje do života... (Prerušenie vystúpenia časomerom.)
9. schôdza NR SR - 6.deň - B. popoludní
Dátum: 2020-07-15
Poslanec: Drábiková, Lucia (OĽANO)
Druh vystúpenia: Vystúpenie s faktickou poznámkou

29. Juraj, ďakujem ti za tvoj prejav, veľmi ho oceňujem, oceňujem tvoju priamosť, úprimnosť a odvahu. My politici budeme vždy čeliť nejakému mediálnemu lynču z tej alebo z druhej strany. Je to jasné, že politik sa nemôže páčiť všetkým, ale myslím si, že musíme byť poctiví sami pred sebou, a takisto sa stotožňujem s tým, že ľudský život je naozaj najvyššou hodnotou. A ešte raz ti teda ďakujem.
9. schôdza NR SR - 5.deň - A. dopoludnia
Dátum: 2020-07-14
Poslanec: Drábiková, Lucia (OĽANO)
Druh vystúpenia: Vystúpenie s faktickou poznámkou

48. Chcem podporiť kolegyňu Marcinkovú a takisto tento návrh zákona. Som v kontakte s mnohými rodičmi, ktorým po rozvode bola zamedzená starostlivosť o deti, a takisto som sa stretla s popisovanými skutočnosťami. Pri takto závažných indíciách, ako sú aj nahrávky a dokazovaná široká miera vplyvu pani komisárky, nielen rozhodovacie právomoci, ale aj jej osobná moc a autorita tohto úradu vyžaduje, aby tento úrad bol naozaj vykonávaný človekom, ktorý je garantom charakternosti, garantom transparentnosti. Žiaľ, tie indície hovoria čosi iné. Prečo konáme takto rýchlo? Ja si myslím, že treba konať rýchlo, pretože v týchto prípadoch, keď ide o deti, tie deti sa veľmi rýchlo vyvíjajú. A poznám mnohé svedectvá rodičov, ktoré mali znemožnený kontakt s deťmi aj práve preto, že ktosi sa kdesi prihovoril a ktosi čosi za nejaké peniaze vybavil. Takže ja sa prihováram za to, ak máme takýto úrad, ktorý požíva veľkú vážnosť a má dbať na práva najviac zraniteľných členov spoločnosti, detí, tak naozaj tento úrad musí, musí byť rešpektovaný a musí byť dôveryhodný, čo sa, žiaľ, momentálne nedeje. Ďakujem.
9. schôdza NR SR - 4.deň - A. dopoludnia
Dátum: 2020-07-10
Poslanec: Drábiková, Lucia (OĽANO)
Druh vystúpenia: Vystúpenie s faktickou poznámkou

70. Ďakujem, Zitka, za tvoje vystúpenie. Chcem ešte takú malú vec povedať, mala som viacero diskusií posledné dni na túto tému. Bolo nám vyčítané, že prečo ideme práve s touto témou, prečo neriešime kopec iných dôležitých problémov, ktorým čelia rodiny, ktorým čelia ľudia so zdravotným postihnutím. Prečo, prečo nezačíname tam. Ale som presvedčená, že tento náš návrh zákona začína práve tam, kde začína život. Začína ochranou toho života a prináša konkrétne formy pomoci. Ale nekončíme, nekončíme pri tomto zákone. Veď predsa v našom programovom vyhlásení vlády chceme ďalej pokračovať v pomoci rodinám veľmi konkrétnou formou, či už to bude tehotenský príspevok, posilnenie poradenských odľahčovacích služieb pre rodiny. Posledné roky sa táto otázka veľmi zanedbávala. Veľmi nám chýbajú denné stacionáre, veľmi nám chýbajú opatrovateľské služby pre ľudí, ktorí sú postihnutí. Chýba, chýba nám starostlivosť o rodiny, ktoré sú v ťažkých životných situáciách. Jeden zákon to nevyrieši. Ale tento zákon prináša konkrétne formy pomoci, a preto aj ja ako mamina troch detí ho veľmi rada podporím a myslím si, že toto je naozaj začiatok a že naozaj musíme vyhrnúť rukávy a máme ešte kopec, kopec práce, aby sme pomohli tým najviac zraniteľným, ktorých tu máme na Slovensku a patria medzi ne aj nenarodené deti. Takže chcem vyjadriť podporu a ďakujem aj za tento príspevok.
83. schôdza NR SR - 1.deň - B. popoludní
Dátum: 2023-02-01
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

24. Pán poslanec Naď, myslím, že tak to je úplne zrejmé, že všetci, ktorí sú... (Prerušenie vystúpenia predsedajúcim.) Pčolinský, Peter, podpredseda NR SR Pán minister Naď. Dostál, Ondrej, poslanec NR SR Pardon, podvedomie. Pán minister Naď, myslím, že je úplne jasné, že všetkých, ktorí sme tu sedeli v čase, keď pán poslanec Beluský skolaboval, sa to dotklo a nikto na to nereagoval bezcitne a, samozrejme, že sme počkali, kým príde, príde zdravotná pomoc. Takže naozaj by sme tu nemali klamať o tom, že ako to komukoľvek bolo jedno. Bez ohľadu na to, čo si napríklad ja myslím o strane, za ktorú bol pán Beluský zvolený, tak tu ide o život, zdravie. Takže nemyslím, že by, že by sme to mali riešiť v tejto chvíli a, samozrejme, všetci želáme pánovi Beluskému, aby bol čo najskôr zdravotne opäť v poriadku. A, ale ja teda nemám celkom rád, keď sa parlament porovnáva s firmou, ale jedno porovnanie si neodpustím. Si predstavte, že v nejakom podniku skolabuje niektorý zo zamestnancov a potom sa automaticky dá dvojhodinová prestávka všetkým, všetkým ostatným. No myslím, že to sa, to sa úplne bežne nedeje. A keby sme boli v situácii, že nejakým spôsobom môžeme pomôcť pánovi poslancovi Beluskému tým, že nebudeme dve hodiny rokovať, tak, samozrejme, že bez váhania by ktokoľvek z nás súhlasil, že tak dajme si dvojhodinovú prestávku, keď to môže nejako zdravotne pomôcť alebo ľudsky pomôcť pánovi poslancovi Beluskému. Ale ja si myslím, že jemu nijako nepomohlo to, že parlament mal opäť ďalšiu dvojhodinovú prestávku. A to nie je nič proti nemu. To nie je nič proti jeho zdravotnému, zdravotnému stavu. Jednoducho pán minister sa domnieva, že sme mali pracovať, a to nie je nič proti pánovi poslancovi Beluskému, to je vyjadrenie názoru, že áno, už je v rukách lekárov, tak my máme pracovať.
83. schôdza NR SR - 1.deň - A. dopoludnia
Dátum: 2023-02-01
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

30. Pán poslanec Gyimesi, no teraz som trochu zarazený, ak hovoríte, že Tisova ulica vo Varíne je problém. To nie je žiadny problém, to je hanba, to je svinstvo, že po prezidentovi fašistického štátu sú v demokratickej Slovenskej republike pomenované nejaké verejné priestranstvá. To je niečo, čo tu keby sme boli normálna krajina, ktorá si ctí svoju demokratickú nielen prítomnosť, ale aj minulosť, ktorá si ctí ľudské práva, ktorá si ctí pamiatku obetí holokaustu, tak takáto ulica by na Slovensku nikdy existovať nemala. A máme, máme to napísané v zákone. Neprípustné je určiť názov ulice alebo iného verejného priestranstva po predstaviteľoch režimu Slovenskej republiky z rokov 1939 až 1945 alebo iného režimu založeného na fašistickej ideológii alebo nacistickej ideológii, alebo režimu založeného na komunistickej ideológii. Vy tu vlastne obhajujete, že samosprávy môžu pomenovávať verejné priestranstvá po predstaviteľoch fašistickej alebo komunistickej ideológie! A to je rovnaká hanba ako tá Tisova ulica vo Varíne! (Reakcie z pléna.)
79. schôdza NR SR - 3.deň - B. popoludní
Dátum: 2022-12-12
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

66. Veľká škoda, že nemôžem reagovať na lži a výmysly pána poslanca Pročka, lebo ich vyslovil vo faktickej poznámke, tak k vystúpeniu pána poslanca Nemca. Ja som si vedomý, že ste hlasovali za obmedzenie § 363 a aj vaši kolegovia hlasovali viacerí za ten návrh. Boli viaceré hlasovania, nie všetky poslanci OĽANO podporili, ale to rozhodujúce, ktoré bolo najbližšie k tomu, aby bolo schválené, ktoré bolo z dielne z vašich kol... vašich kolegov z klubu OĽANO, neprešlo o jeden jediný hlas. A už nikto sa nepozastavuje nad tým, že váš koaličný partner SME RODINA za také niečo nezahlasuje alebo že za to nezahlasujú poslanci, ktorí boli zvolení na kandidátke OĽANO, ale odišli z klubu OĽANO, ale tento konkrétny návrh neprešiel z dôvodu, že zaňho nezahlasoval pán poslanec Hus, ktorý bol a naďalej je členom poslaneckého klubu OĽANO. Neprešlo to o jeden jediný hlas. A tie voľnočasové poukazy sú veľmi dobrá ilustrácia, ale nie toho, o čom ste hovorili vy, teda prístup SaS, ale prístup Igora Matoviča a jeho spôsob fungovania bagrom, v skrátenom konaní, napriek nesúhlasu koaličného partnera, nahradenie nesúhlasu koaličného partnera dohodami s fašistami, prelomenie veta prezidentky v skrátenom legislatívnom konaní, bolo to potrebné presadiť ešte pred letom a potom sa zistilo, že sa to nestihne, tak voľnočasové poukazy odsunieme na neskôr a zvýšime daňový bonus na, na dieťa. Ale hlavne, že to spolu dáva tých 200 eur, ktorými sa Igor Matovič chválil na bilbordoch. Nie je podstatné mať to nejako zanalyzované, mať nejaké dôvody, prečo, v akej výške sa čo ide robiť, dôležité je, aby tá celková suma bola 200 eur, ako bolo na bilbordoch.
79. schôdza NR SR - 3.deň - B. popoludní
Dátum: 2022-12-12
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

12. Pán poslanec Suja, áno, bude mi to vytknuté, ale v tomto súhlasím s vami, že Matovič sa tak správa celú dobu, a ja sa od toho neodťahujem, ja som hovoril o našej zodpovednosti a my sme boli toho súčasťou, napríklad tá tlačovka, o ktorej som hovoril, kde napádal pani Baťovú a ŠÚKL. Ja som bol vtedy vládny poslanec, hanbil som sa za to a doteraz sa za to hanbím, že som bol vládny poslanec vo vláde, ktorej člen dokázal mať takúto šialenú tlačovku. A, pán poslanec Kočiš, nemyslím si, že medzi nami a koalíciou sú nejaké dramatické animozity. Sme opozícia, správame sa ako opozícia. Určite nepovažujeme súčasnú vládu za absolútne zlo. Za absolútne zlo považujem napríklad fašizmus, ktorý sa prejavuje v politických stranách ako ĽSNS alebo REUBLIKA. Pán poslanec Pročko, no som, som rád, že ma máš rád, lebo veríš, že nezahlasujem za pád tejto vlády, ale obávam sa, že po utorku ma prestaneš mať rád. A teda ja som ti len vytkol, že ty nás obviňuješ z toho, že klameme a šírime lži, ale v tom istom faktickom príspevku si ty klamal, keď si tvrdil o tom, že v otázke návrhu na vyslovenie nedôvery sa nejaká menšina v našom klube musela prispôsobiť väčšine, to nie je pravda, zhodli sme sa na tom. A, pán poslanec Šipoš, no áno, Igor Matovič nie je na druhej strane, na tej strane, kde je SMER a kde sú fašisti, ale nejde tu o žiadnu zaslepenosť osobou Igora Matoviča, pretože Igor Matovič veľmi podstatnou mierou spôsobil to, že dnes mnohí ľudia hovoria, že radšej nech sa vráti mafia, radšej nech sa vráti tá druhá strana, ako by malo pokračovať to, čo sme tu my doteraz predvádzali a čo tu vy naďalej predvádzate.
79. schôdza NR SR - 3.deň - A. dopoludnia
Dátum: 2022-12-12
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

144. Chcel som odpovedať pánovi poslancovi Sujovi na jeho otázku, prečo som nehlasoval za vyslovenie nedôvery ministrovi vnútra Mikulcovi, ale v podstate za mňa už odpovedal pán poslanec Benčík. Tie dôvody boli aj u mňa úplne rovnaké. Prvý dôvod bol, že pod návrhom boli podpísaní fašisti. Boli pod ním podpísaní poslanci zvolení na kandidátke fašistickej strany. Ja som doteraz nikdy nehlasoval za čokoľvek, čo navrhli poslanci zvolení za fašistickú stranu. Nehlasoval som za ten návrh preto aj v tomto prípade a mám v úmysle v tejto praxi a v tejto dobrej tradícii zotrvať. A ten druhý dôvod bol tiež rovnaký a to bolo, že nie síce ako podstatná časť argumentácie, ale v odôvodnení sa spomínalo, že minister vnútra zlyhal v tom, že sa hrubo zneužíva trestné právo na boj s opozíciou, čo keď si preložíme do normálnej reči, znamená, že SMER-u vadí, že orgány činné v trestnom konaní si robia svoju robotu, že vyšetrujú aj korupčné kauzy a aj korupčné kauzy z čias vlády SMER-u. Mne to nevadí. Ja, naopak, som rád, že orgány činné v trestnom konaní robia to, čo majú robiť, a nemám taký silný žalúdok ako poslanci SMER-u, alebo HLAS-u, alebo, alebo Republiky, alebo iných fašistických zoskupení, ktorí pokojne budú hlasovať za návrh na vyslovenie nedôvery vláde, ktorý je odôvodnený napríklad aj tým, že vláda nedostatočne zareagovala na vraždu na Zámockej a nedokázala sa postaviť ústretovejšie k LGBTI+ ľuďom.
79. schôdza NR SR - 2.deň - A. dopoludnia
Dátum: 2022-12-09
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

168. Pán minister Naď, po takom menšom zaváhaní si si sadol na miesto určené navrhovateľovi a beriem to ako také, taký prejav podvedomia, že vlastne uznávaš, že ten náš návrh na vyslovenie nedôvery vláde je opodstatnený. (Reakcia z pléna.) A aj keď to budeš popierať, tak chápem, ale beriem to ako také milé, milé gesto z tvojej strany. No a teraz vážne. Súhlasím s tým, že zahraničnopolitická orientácia, bezpečnostné záujmy Slovenskej republiky sú dôležité, sú možno najpodstatnejšie, čo, čo tu v tejto chvíli máme. Súhlasím rovnako s tým, že naša reprezentácia je dnes lepšia ako kedykoľvek v minulosti, či už ide o pani prezidentku, pána premiéra, ministra obrany, ministrov zahraničných vecí - aj toho bývalého, aj toho súčasného. A sú tam také, také drobné kazy, ktoré, ktoré to nabúravajú, samozrejme. Keď sa bavíme, napríklad o pánovi Matovičovi, tak on nechodí na Ukrajinu, zato bol v Rusku vyjednávať Sputnik v čase, keď bolo zjavné, že je to nástroj hybridnej vojny. Dnes sa, dnes sa teda stretáva a kamaráti podobne ako Fico s maďarským ministrom zahraničných vecí Szijjártóm a neviem, ako sa zachová Slovensko vo veci vzťahu k návrhu Európskej únie vo vzťahu, vo vzťahu k Maďarsku, ale, ale tam to asi také jednoznačné nebude. Ale problém, ktorý je, a ja súhlasím, že potrebujeme prozápadnú vládu, ako si povedal, ale my ju nepotrebujeme na rok a štvrť, my ju potrebujeme dlhodobo. A podobne ako pani poslankyňa Kolíková hovorila v súvislosti s tým, že áno, potrebujeme vládu, ktorá nebude brzdiť orgány činné v trestnom konaní, aby si mohli robiť svoju robotu a vyšetrovať korupciu, tak nepotrebujeme ju na rok a štvrť, ale potrebujeme, aby aj tá ďalšia vláda bola taká. A ak sa bude takto pokračovať, tak sa znižujú šance, že tá ďalšia... (Prerušenie vystúpenia časomerom.)
79. schôdza NR SR - 2.deň - A. dopoludnia
Dátum: 2022-12-09
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

94. Ja by som len zopakoval ustanovenie rokovacieho poriadku, ktoré umožňuje predsedovi Národnej rady vystúpiť opakovane a bez časového obmedzenia v rozprave. A, pán poslanec Mizík, vám asi na klube zabudli povedať, že teraz nie je na programe novela zákona o azyle, ale že tu riešime návrh na vyslovenie nedôvery vláde, mňa to mrzí. Asi, asi teda niekde sa stala chyba, ale väčšinu vášho vystúpenia ste sa venovali novele zákona o azyle a prípadne potom zlyhaniam pána predsedu Národnej rady Borisa Kollára, tak ak ste s ním taký nespokojný, tak pokojne navrhnite aj jeho odvolanie. Ale to, čo sa mi zdá také potešujúce a povzbudzujúce, že idete hlasovať za návrh na vyslovenie nedôvery vlády, ktorý je okrem iného odôvodňovaný aj konštatovaním, že v oblasti ochrany základných práv a osobných slobôd na Slovensku vládu nepomkol k potrebnej rýchlej reakcii ani teroristický útok a zákerná vražda. Vláda nebola schopná čo aj len v minimálnej miere uľahčiť život LGBTI+ ľudí, čo len dokresľuje agóniu a neschopnosť, v ktorej sa vláda zmieta. Vláda nebola schopná spoločne zaujať ani jednoznačný postoj k odsúdeniu verbálnych útokov voči ľuďom patriacim k tejto menšine. Niektorí aj predstavitelia dokonca prispeli k zvyšovaniu napätia v spoločnosti. Takže dovolím si vysloviť nádej, že ak budete hlasovať za tento náš návrh, tak časom to prispeje k zmene toho vášho tradične skôr nenávistného nastavenia voči LGBTI+ ľuďom, ktoré je vlastné vám aj vašim kolegom. (Potlesk.)